作者:張籍
標題:城南
內容:漾漾南澗水，來作曲池流。言尋參差島，曉榜輕盈舟。萬繞不再止，千尋盡孤幽。藻澀訝人重，萍分指魚遊。繁苗毯下垂，密箭翻回輈。曝鱉亂自墜，陰藤斜相鉤。臥蔣黑米吐，翻芰紫角稠。橋低競俯僂，亭近閑夷猶。目為逐勝朗，手因掇芳柔。漸喜遊來極，忽疑歸無由。氣狀雖可覽，纖微諒難搜。未聽主人賞，徒愛清華秋。